ก.ล.ต.เพิ่มอำนาจปลดผู้บริหาร หลังเคส IFEC ทำป่วนตลาดหุ้น
ด่วน! ก.ล.ต. เตรียมแก้กฎหมายเพิ่มอำนาจปลดผู้บริหารบริษัทจดทะเบียน หลังเคส IFEC ทำป่วนทั้งตลาดหุ้น
17 มี.ค. 2560

ผู้สื่อข่าวรายงานว่า สืบเนื่องจากปัญหาภายในของผู้บริหารบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ส่งผลให้การแต่งตั้งกรรมการบริษัทยืดเยื้อ และยังมีแนวโน้มว่าจะยังไม่จบในเร็วๆนี้ ขณะที่หุ้น IFEC ยังถูกห้ามซื้อขาย (SP) ซึ่งสร้างความเสียหายให้กับผู้ถือหุ้นเป็นจำนวนมาก
โดยประเด็นดังกล่าวส่งผลให้ทางรัฐมนตรีกระทรวงการคลัง ได้ทำการหารือกับทาง สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อหาทางแก้ไขปัญหาความวุ่นวายของผู้บริหารบริษัทจดทะเบียน
ซึ่งมีการคาดการณ์กันว่า สิ่งที่ ก.ล.ต.จะสามารถทำได้คือ การแก้กฏหมายเพื่อให้ผู้บริหารทำหน้าที่ให้เหมาะสม และเพื่อพัฒนาผู้บริหาร โดยก.ล.ต.มีแนวคิดที่จะแก้ไขกฎหมายที่ครอบคลุมการทำงานของผู้บริหารจดทะเบียน ซึ่งการแก้กฏหมายดังกล่าวนั้นจะส่งผลให้ ก.ล.ต.มีอำนาจในการสั่งปลดผู้บริหารที่ไม่ปฏิบัติตามกฏระเบียบ และข้อบังคับที่ได้กำหนดได้